張公生日
作者：蘇轍
朝代：宋

paragraphs: 少年談王霸，英氣干斗牛。
中年事軒冕，徇世仍多憂。
晚歲探至道，眷眷懷林丘。
今年乞身歸，始與夙昔酬。
高秋過生日，真氣茲一周。
觀心比孤月，視世皆浮漚。
表裏一融明，萬物不能留。
顧謂憧憧人，斯樂頗曾不。
嗟我本俗士，從公十年遊。
謬聞出世語，俛作籠中囚。
俯仰迫憂患，欲去安自由。
問公昔年樂，孰與今日優。
山中許道士，非復長史儔。
腹中生梨棗，結實從今秋。